VDSS sklep Psp 532/2015
Datum: 2016-02-04T01:00:00.000+01:00
ecli: ECLI:SI:VDSS:2016:PSP.532.2015
sodisce: Višje delovno in socialno sodišče
oddelek: Oddelek za socialne spore
podrocje: POKOJNINSKO ZAVAROVANJE - SOCIALNO ZAVAROVANJE
institut: izločitev predsednice senata - rok za vložitev zahteve - zavrženje zahteve

## Jedro

Tožnik je predlog za izločitev predsednice senata vložil dne 24. 6. 2015 oz. 29. 6. 2015, ko je bila obravnava že zaključena in ko je bila že izdana sodna odločba, zato je sodišče prve stopnje predlog pravilno zavrglo kot prepoznega (6. odstavek 72. člena ZPP).

## Izrek

Pritožba se zavrne in se potrdi sklep sodišča prve stopnje.

## Obrazložitev

1. Sodišče prve stopnje je z izpodbijanim sklepom zavrglo tožnikovo zahtevo za izločitev predsednice senata A.A..

2. Zoper sklep je pritožbo vložil tožnik, smiselno zaradi nepopolne ugotovitve dejanskega stanja in nepravilne uporabe materialnega prava. Navaja, da ne zahteva izločitve sodnice za nazaj, ampak to velja za primer, da bi ji pritožbeno sodišče zadevo vrnilo v ponovno sojenje. Sklep o predlogu za izločitev je izdala ista sodnica, ki sploh ni več stranka v postopku. Zanj je sporna določba 72. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) in to, da je izločitev sodnice ustno predlagal na naroku, ki ga je 5 minut zamudil. 3. Pritožba ni utemeljena.

4. Po preizkusu zadeve pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje in pravilno uporabilo materialno pravo. V postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti (drugi odstavek 350. člena ZPP).

5. Po drugem odstavku 72. člena ZPP mora stranka zahtevati izločitev sodnika oz. sodnika porotnika, takoj ko izve, da je podan razlog za izločitev, vendar najpozneje do konca glavne obravnave pred pristojnim sodiščem, če ni bilo obravnave, pa do izdaje odločbe. Prepozno, nerazumljivo, nepopolno ali nedovoljeno zahtevo za izločitev zavrže s sklepom predsednik senata.

6. V konkretnem primeru je tožnik zoper sodbo sodišča prve stopnje z dne 13. 5. 2015, dne 24. 6. 2015 vložil pritožbo in v njej navajal, da je sodnica mag. A.A. v njegovem primeru pristranska in razložil, zakaj je takega mnenja. Na Višje delovno in socialno sodišče je nato tožnik 29. 6. 2015 po elektronski pošti poslal zahtevo za izločitev predsednice senata in se skliceval tudi na navedbe v pritožbi. Višje delovno in socialno sodišče je zahtevo za izločitev posredovala prvostopenjskemu sodišču kot stvarno pristojnemu sodišču za izločitev.

7. Ker je tožnik predlog za izločitev sodnice mag. A.A. vložil dne 24. 6. 2015 oz. 29. 6. 2015, ko je bila obravnava že zaključena in ko je bila izdana tudi že sodna odločba, je takšen predlog kot prepoznega predsednica senata s sklepom pravilno na podlagi šestega odstavka 72. člena ZPP, zavrgla.

8. Glede na takšno procesno stanje, je pritožbeno sodišče pritožbo, ki jo je tožnik zoper sklep vložil skladno s pravnim poukom, na podlagi 353. člena v zvezi z 2. točko 365. člena ZPP kot neutemeljeno zavrnilo in potrdilo sklep sodišča prve stopnje.